WHAUP ลงนาม GULF ป้อนน้ำ 2 โรงไฟฟ้า 15 ปี มูลค่า 600 ลบ.
WHAUP ลงนาม GULF ป้อนน้ำ Premium Clarified Water โครงการ 2 ปริมาณการผลิต 1.3 ล้านลูกบาศก์เมตรต่อปี ให้กับโรงไฟฟ้าตาสิทธิ์ 3 และ 4 (Gulf TS3 และ Gulf TS4) ในนิคมอุตสาหกรรมดับบลิวเอชเอ อีสเทิร์นซีบอร์ด 1 อายุสัญญา 15 ปี มูลค่ารวมกว่า 600 ลบ.
1 มี.ค. 2565

ดร.นิพนธ์ บุญเดชานันทน์ ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า บริษัทฯ ได้รับความไว้วางใจจาก บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ร่วมลงนามในสัญญาเพื่อบริหารจัดการน้ำที่ผ่านการบำบัดแล้วจากระบบบำบัดน้ำเสียมาผลิตเป็นน้ำอุตสาหกรรมคุณภาพสูง (Premium Clarified Water) นับเป็นโครงการต่อเนื่องโครงการที่ 2 ที่ WHAUP ได้ร่วมมือกับ GULF ผู้ประกอบธุรกิจโรงไฟฟ้าเอกชนรายใหญ่ของประเทศไทย
โดยทาง WHAUP จะเริ่มส่งมอบการให้บริการเชิงพาณิชย์ได้ในช่วงเดือนกรกฎาคม 2565 โดยมีปริมาณการผลิตน้ำอุตสาหกรรมคุณภาพสูง (Premium Clarified Water) เพื่อให้บริการแก่โรงไฟฟ้า จำนวน 1.3 ล้านลูกบาศก์เมตรต่อปี คิดเป็นมูลค่ารวมกว่า 600 ล้านบาท
สำหรับความร่วมมือกันระหว่าง WHAUP และ GULF ในครั้งนี้ เป็นการพัฒนาโครงการ Water Reclamation เพื่อผลิตน้ำอุตสาหกรรมคุณภาพสูง (Premium Clarified Water) เพื่อให้บริการแก่ GULF ในการนำน้ำไปใช้ในกระบวนการผลิตไฟฟ้าของโครงการโรงไฟฟ้าตาสิทธิ์ 3 และ 4 ในนิคมอุตสาหกรรมดับบลิวเอชเอ อีสเทิร์นซีบอร์ด 1 (WHA ESIE 1) ได้อย่างมีประสิทธิภาพ ภายใต้อายุสัญญาซื้อขายน้ำระยะเวลา 15 ปี
ทั้งนี้ โครงการบริหารจัดการน้ำที่ผ่านการบำบัดแล้วจากระบบบำบัดน้ำเสียมาผลิตเป็นน้ำอุตสาหกรรมคุณภาพสูง (Premium Clarified Water) ถือเป็นอีกหนึ่งโครงการที่ WHAUP ภาคภูมิใจ โดยในปี 2564 ที่ผ่านมาได้คว้ารางวัล Outstanding Innovative Company Awards ภายในงาน SET Awards 2021 ด้านนวัตกรรม : Demineralized Reclaimed Water หรือแหล่งน้ำทางเลือกเพื่อการพัฒนาอย่างยั่งยืน จากตลาดหลักทรัพย์แห่งประเทศไทย
โดยเป็นการการันตีได้ถึงความมุ่งมั่นในการพัฒนาผลิตภัณฑ์ และบริการใหม่ เพื่อรองรับความต้องการใช้น้ำของลูกค้าในภาคอุตสาหกรรมได้อย่างหลากหลาย และพร้อมที่จะพัฒนาผลิตภัณฑ์น้ำมากขึ้น เพื่อสร้างโอกาสการเติบโตให้กับธุรกิจอย่างยั่งยืนในระยะยาว และที่สำคัญยังนับเป็นการอนุรักษ์ทรัพยากรธรรมชาติ และลดปริมาณการใช้น้ำจากแหล่งน้ำดิบตามธรรมชาติให้น้อยลง และยังเป็นแหล่งน้ำสำรองที่นำกลับมาใช้ได้อีกครั้งอย่างยั่งยืน